Foute in premier se CV nie ‘doelbewus’Thandi Modise. Foto: Werner Beukes/SAPA Thandi Modise, premier van Noordwes, se kantoor sê ŉ opgedateerde profiel is op die regering se webtuiste gelaai nadat ŉ amptelike CV vir Modise talle foute bevat het rakende haar kwalifikasies, berig EWN. Volgens die premier se kantoor is die aanvanklike inligting nooit met Modise bevestig nie en is dit deel van ŉ smeerveldtog wat daarop gemik is om Modise te diskrediteer. Lesiba Kgwele, Modise se woordvoerder, het aan EWN gesê dat daar geen doelbewuste leuens of valse bewerings in Modise se CV gemaak is nie. Hy sê die aanvanklike profiel is moontlik uit verskeie bronne saamgestel. Die CV het onder meer ŉ hele aantal feitefoute bevat rakende Modise se kwalifikasies. Modise is tans ook onder skoot oor die aankoop van ŉ motor van R1,3 miljoen vir haar gebruik. Raymond Elisha, LUR vir vervoer in Noordwes, het vroeër bevestig dat die premier ŉ nuwe BMW 750i gekoop het. Elisha sê die premier het geen wette oortree met die aankoop van die motor nie.